మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
నాలుగో వన్డేలో కివీస్‌ చేతిలో ఓడిన భారత్
మ్యాచ్‌లో ఐదు వికెట్లు పడగొట్టిన బౌల్ట్‌కి ‘మ్యాన్ ఆఫ్ ద మ్యాచ్’ అవార్డు లభించగా.. ఇక ఆఖరి వన్డే ఆదివారం ఉదయం 7.30 గంటలకి వెల్లింగ్టన్ వేదికగా జరగనుంది.
Samayam Telugu | Updated:
Jan 31, 2019, 12:04PM IST
న్యూజిలాండ్ గడ్డపై రెండు రోజుల క్రితం వన్డే సిరీస్ గెలిచి కాలరెగరేసిన భారత్‌‌కి గురువారం ఊహించని పరాభవం ఎదురైంది. హామిల్టన్ వేదికగా ఈరోజు జరిగిన నాలుగో వన్డేలో ట్రెంట్ బౌల్ట్ (5/21), గ్రాండ్‌హోమ్ (3/26) ధాటికి తొలుత 92 పరుగులకే కుప్పకూలిన భారత్ .. అనంతరం రాస్ టేలర్ (37 నాటౌట్: 25 బంతుల్లో 2x4, 3x6), హెన్రీ నికోలస్ (30 నాటౌట్: 42 బంతుల్లో 4x4, 1x6) దూకుడుగా ఆడటంతో 8 వికెట్ల తేడాతో న్యూజిలాండ్ చేతిలో పరాజయాన్ని చవిచూసింది. 93 పరుగుల స్వల్ప లక్ష్య ఛేదనలో ఓపెనర్ గప్తిల్ (14: 4 బంతుల్లో 2x4, 1x6), కెప్టెన్ విలియమ్సన్ (11: 18 బంతుల్లో 2x4) నిరాశపరిచినా.. టేలర్, నికోలస్ జోరుతో 14.4 ఓవర్లలోనే 93/2తో న్యూజిలాండ్ ఛేదించేసింది. తాజా విజయంతో ఎట్టకేలకి పర్యటనలో భారత్‌కు తొలి ఓటమి రుచి చూపిన న్యూజిలాండ్ సిరీస్‌లో ఆధిక్యాన్ని కూడా 1-3కి తగ్గించింది. మ్యాచ్‌లో ఐదు వికెట్లు పడగొట్టిన బౌల్ట్‌కి ‘మ్యాన్ ఆఫ్ ద మ్యాచ్’ అవార్డు లభించగా.. ఇక ఆఖరి వన్డే ఆదివారం ఉదయం 7.30 గంటలకి వెల్లింగ్టన్ వేదికగా జరగనుంది.
అంతకముందు కెప్టెన్ విరాట్ కోహ్లీ, మహేంద్రసింగ్ ధోనీ లేని టీమిండియాను కివీస్ బౌలర్లు ఆటాడుకున్నారు. ఎంతలా అంటే టీమ్‌లో ఏడుగురు బ్యాట్స్‌మెన్ సింగిల్ డిజిట్‌కే పరిమితమవగా.. ఇందులో ఇద్దరు టాప్ ఆర్డర్‌ బ్యాట్స్‌మెన్ డకౌట్‌ రూపంలో వెనుదిరగడం కొసమెరుపు. ఆఖర్లో కాసేపు బ్యాట్ ఝళిపించిన చాహల్ (18 నాటౌట్: 37 బంతుల్లో 3x4) టాప్ స్కోరర్‌గా నిలిచాడు. కెప్టెన్ విరాట్ కోహ్లీకి సెలక్టర్లు విశ్రాంతినివ్వగా.. తొడ కండరాల గాయం కారణంగా మహేంద్రసింగ్ ధోనీ ఈ మ్యాచ్‌కి దూరమయ్యాడు.